《登崇阳县美美亭》
宋代·张咏

万象盘回处，年来此创亭。
喧阗当邑地，清绝倚禅扃。
砌迥波流当，窗凉洞壑青。
人家晴渡口，渔钓暖沙汀。
岸竹风成韵，皋禽晓囇翎。
栽花多是药，题壁半书经。
远客凭销恨，高僧与勒铭。
扫苔朝复暮，闲日醉还醒。
不可穷吟思，将须列画屏。
浮虚莫轻赏，美美独丁宁。

作者简介：（946—1015）濮州鄄城人，字复之，号乖崖。太宗太平兴国五年进士。历太常博士、枢密直学士等职。出知益州，参与镇压李顺起事，对蜀民实行怀柔政策，恩威并用。真宗立，入拜御史中丞。又出知杭州、永兴军、益州、升州，所至有政绩。累进礼部尚书，上疏极论丁谓、王钦若大兴土木，致国库空虚，请斩之以谢天下。旋遭排挤出知陈州。卒谥忠定。平生以刚方自任，为政尚严猛，好慷慨大言。与寇准最善，每面折其过，虽贵不改。有《乖崖集》。